წარმოდგენათა სელექციის, ქართული დადგმების სიმრავლისა და ერთმანეთის გადაფარვის პრობლემა უცხოელებისთვისაც თვალშისაცემი აღმოჩნდა. კრიტიკოსთა საერთაშორისო ასოციაციის პრეზიდენტმა იუნ–ჩოლ კიმმა ხაზგასმით აღნიშნა ის, რაზეც ქართველი თეატრმცოდნეები და კრიტიკოსები ორი წელია საჯაროდ საუბრობენ. ,,წლევანდელი ფესტივალის მაგალითზე დავრწმუნდი, რომ ფესტივალის ხელმძღვანელებმა ქართული სპექტაკლების სელექცია უნდა მოახდინონ და საქმე კრიტიკოსთა ჯგუფს უნდა მიანდონ. ასე ხდება მთელ მსოფლიოში და სწორიც არის, რადგან ყველაფრის ფესტივალზე წარმოდგენა არ შეიძლება. ამის შესახებ ფესტივალის დირექტორს, ქ–ნ ეკა მაზმიშვილს შარშანაც ვუთხარი, მაგრამ წელს ჩემი თხოვნა უფრო კატეგორიული იქნება“, – თქვა კიმმა.